
RĂMĂȘIȚELE ZILEI de Kazuo Ishiguro
(recenzie)

 KAZUO ISHIGURO s-a născut la Nagasaki în 1954 și a imigrat în Marea Britanie în 1960. A studiat la University of Kent și la University of East Anglia, după care s-a stabilit la Londra, unde trăiește și în prezent. 
A debutat la 28 de ani cu Amintirea palidă amunților, iar în 1986 i-a apărut al doilea roman, Un artist al lumii trecătoare, nominalizat în același an la Booker Prize. Este laureat al Whitbread Book of the Year Award și a fost tradus în paisprezece limbi. 
1989 este pentru Ishiguro anul de vîrf al carierei, autorul obținând cu Rămășițele zilei râvnitul Booker Prize. Romanul a fost tradus în peste treizeci de țări și ecranizat de James Ivory, cu Sir Anthony Hopkins, Emma Tompson, James Fox, Hugh Grant și Christopher Reeve în rolurile principale. A mai publicat Nemîngâiații, în 1995, Pe când eram orfani, în 2000, și Să nu mă părăsești, în2005.
  	Romanul Rămășițele zilei este conceput sub forma unui jurnal de călătorie. Conține șapte capitole și un prolog. Titlul fiecărui capitol denumește o zi (după modelul biblic). Astfel, primul capitol se numește Ziua întâi-seara, al doilea, Ziua a doua-dimineața  etc.
Mesajul întregului text se bazează pe câteva cuvinte cheie: măreție, demnitate, slujire, iubire și tachinare. Stevens este un majordom care își dedică întrega viață slujirii stăpânului său, lordul Darlington, ignorându-și trăirile și sentimentele. Identificându-se cu funcția sa, Stevens trece senin pe lângă evenimentele din timpul celui de-al Doilea Război Mondial.
Ceva se schimbă, totuși, în viața sa, atunci când în castelul lordului Darlington apare noua menajeră, domnișoara Kenton. Se îndrăgostește de această femeie inteligentă și frumoasă, care devine, în scurt timp, intendentă la Darlington Hall.
Atât pentru  domnișoara Kenton, cât și pentru Stevens, seara începe să devină cel mai plăcut moment, pentru că atunci se întâlneau să discute despre programul zilei următoare. În discuțiile lor, domnișoara Kenton  își expunea ideile clar și ferm, pe când Stevens nu îndrăznea să aibă păreri diferite de cele ale lordului Darlington. Între cei doi încep tachinările, care aduc un plus de culoare vieții, consolidând, în același timp, relația dintre ei. 
Deși este evident că Stevens o iubește pe domnișoara Kenton, el nu  își exprimă  niciodată sentimentele, temându-se să nu-și piardă demnitatea și să-i fie afectată cariera.                                                                                                        După mai mulți ani, domnișoara Kenton  înțelege că Stevens nu va renunța niciodată la carieră pentru a-și întemeia o familie. Se căsătorește cu un oarecare Benn și pleacă împreună cu acesta într-o altă regiune  a țării, West Country.
Anii trec, trece și războiul, lordul Darlington cade în dizgrație, deoarece fusese simpatizant  nazist. La scurt timp, se îmbolnăvește și moare. Stevens  va avea un nou stăpân, un miliardar american cu vederi mai largi, domnul Farraday, care îi   propune  să  își ia o vacanță. 
    	După ce primește o scrisoare de la domnișoara  Kenton, Stevens se hotărăște să o viziteze. Astfel începe călătoria de șase zile. Admirând măreția peisajului englezesc, majordomul meditează la cei 35 de ani petrecuți  în slujba lordului Darlington, își dă seama cât de mult o iubise pe domnișoara Kenton și dorește să recupereze timpul pierdut.
Din discuția pe care o poartă cei doi, atunci  când se întâlnesc, reiese că este prea târziu: „La urma  urmei, acum nu mai putem da timpul înapoi. Nu poți rămâne mereu doar la ce ar fi putut să fie.Trebuie să înțelegi că o duci la fel de bine ca mulți alții, poate chiar mai bine, și să fii recunoscător.”, spune domnișoara Kenton, devenită doamna Benn. 
Scena despărțirii, deși se vrea sobră, este de-a dreptul  înduioșătoare: „Ei bine, doamnă Benn, trebuie să ai mare grijă de dumneata.Trebuie să faci tot ce-ți stă în putință ca acești ani să fie fericiți și pentru dumneata și pentru soțul dumitale. S-ar putea să nu ne mai vedem niciodată, doamnă Benn, așa că am să te rog să iei aminte la ce ți-am spus.”   
Este seara ultimei zile a călătoriei. Stevens, singur pe chei, se gândește că seara este cea mai frumoasă parte a zilei, ”rămășițele zilei...”      

